ครม.เห็นชอบคง VAT อัตรา 7% ต่อไปอีก 1 ปี
ครม.เห็นชอบคง VAT อัตรา 7% ต่อไปอีก 1 ปี สิ้นสุด 30 ก.ย. 60 มองเศรษฐกิจอยู่ในช่วงฟื้นตัว และเริ่มขยายตัวได้อย่างต่อเนื่อง
13 ก.ย. 2559

นายกอบศักดิ์ ภูตระกูล ผู้ช่วยรัฐมนตรีประจำสำนักนายกรัฐมนตรี แถลงว่า ที่ประชุมคณะรัฐมนตรี (ครม.) มีมติให้ขยายเวลาการลดภาษีมูลค่าเพิ่ม (VAT) ที่ 7% ออกไปอีก 1 ปี ตั้งแต่ 1 ต.ค.59 – 30 ก.ย. 60 เนื่องจากเห็นว่าเศรษฐกิจไทยกำลังอยู่ในช่วงฟื้นตัว และเริ่มขยายตัวได้อย่างต่อเนื่อง
แต่ยังมีปัจจัยลบจากเศรษฐกิจโลกที่อ่อนแอ และความผันผวนในตลาดการเงินโลก ดังนั้น เพื่อช่วยรักษาแรงส่งให้กับการฟื้นตัวของเศรษฐกิจ การบริโภค การลงทุน และสร้างความเชื่อมั่นให้แก่ภาคธุรกิจ รวมทั้งเพื่อไม่ให้ส่งผลกระทบต่อการครองชีพของประชาชนจึงได้ขยายเวลาการลด VAT ที่ 7% ออกไปอีก 1 ปี
ทั้งนี้ คาดว่าการขยายเวลาการลด VAT เหลือ 7% ดังกล่าว จะส่งผลให้รัฐบาลขาดรายได้ในปีงบประมาณ 60 ราว 256,900 ล้านบาท